Tshwane House ontruim ná onderonsie tussen polisie, betogersTshwane House (Foto: Jacques Naude/African News Agency/ANA) Personeel by Tshwane House, die munisipaliteit se hoofkantoor, is Woensdagmiddag gedwing om vinnig te ontruim tydens oproerigheid tussen die polisie en ŉ groep betogende voormalige kontrakwerkers. Die betogers eis permanente indiensneming deur die munisipaliteit. Selby Bokaba, woordvoerder van die munisipaliteit, het gesê die 627 voormalige kontrakwerkers, wat as kapasiteitswerkers aangestel is, is op ŉ vaste 12 maande-termyn in diens geneem tussen Oktober 2019 en Oktober 2020. “Nadat hul kontrakperiode verlede jaar verstryk het, het die munisipaliteit op 5 November 2020 ŉ beëindigingsbrief aan hulle gestuur. Hulle is versoek om met menslike hulpbronne kontak te maak om ŉ rits dokumente te voltooi, insluitend die vorm vir die Werkloosheidsversekeringsfonds (WVF) om die beëindiging van hul kontrak te formaliseer.” Die werkers het egter geweier om die vorms te voltooi en geëis dat hulle permanent aangestel word. “Die kontrak het uitdruklik bepaal dat die indiensnemingsperiode slegs vir 12 maande is. Stad Tshwane het dit duidelik gestel dat hy nie van voornemens is om die persone in diens te neem nie omdat daar nie ŉ behoefte was daaraan of begroting beskikbaar was vir permanente indiensneming nie. Die voormalige werkers het egter volgehou hul kontrakte is onwettig beëindig,” het Bokaba bygevoeg. Stad Tshwane is van mening dat die kontrakte wel wettig beëindig is aan die einde van Oktober 2020. “Die stad het reeds suksesvol sy posisie by arbitrasie verdedig en wag nou vir die finale uitslag van die dispuut by die arbeidshof in Johannesburg.” Die werkers voer aan dat “sommige mense” by die munisipaliteit permanente indiensneming aan hulle belowe het, maar hulle kan nie enige dokumentasie verskaf om hul bewering te staaf nie. Die ontstoke kapasiteitswerkers het sedert die begin van hierdie week by Tshwane House begin betoog. Hulle intimideer personeellede en verhoed werkers en besoekers om die gebou te betree of te verlaat. “Hulle het ook video’s met dreigemente versprei teen werkers van die munisipaliteit.” Die spanning het Woensdagmiddag opgeloop toe polisiebeamptes met klippe bestook is. Die polisie het met rubberkoeëls teruggeskiet. “Die munisipaliteit sal seker maak dat dienslewering nie negatief geraak word deur die gebeure van vanmiddag nie. Die munisipaliteit sal ook nie huiwer om wetstoepassers te ontbied om die veiligheid en sekuriteit van werkers te verseker nie.”